
Príloha č. 1 k rozhodnutiu č. 158/2026




Výzva na podávanie žiadostí o poskytnutie podpory z finančných prostriedkov Európskej únie a z vnútroštátnych finančných prostriedkov, poskytovanej na základe výnimočných podporných opatrení týkajúcich sa choroby slintačka a krívačka podľa čl. 220 nariadenia (EÚ) č. 1308/2013 v platnom znení na kompenzáciu strát podľa čl. 3 ods. 1 písm. a) až c) alebo písm. d) vykonávacieho nariadenia (EÚ) 2026/1100 v znení vykonávacieho nariadenia Komisie (EÚ) 2026/1803


Pôdohospodárska platobná agentúra (ďalej len „platobná agentúra“), ako orgán štátnej správy pri poskytovaní podpory v pôdohospodárstve a rozvoji vidieka, ktorý má podľa § 10 ods. 1 písm. a) zákona č. 280/2017 Z. z. o poskytovaní podpory a dotácie v  pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a  doplnení niektorých zákonov v znení neskorších predpisov právomoc rozhodovať o  poskytovaní podpory v pôdohospodárstve a rozvoji vidieka podľa osobitných predpisov, podľa § 2 ods. 2 nariadenia vlády Slovenskej republiky č. 210/2026 Z. z. o  poskytnutí podpory v sektoroch mlieka a bravčového mäsa 


VYZÝVA

na podávanie žiadostí o poskytnutie podpory z finančných prostriedkov Európskej únie a z vnútroštátnych finančných prostriedkov, poskytovanej na základe výnimočných podporných opatrení týkajúcich sa choroby slintačka a krívačka podľa čl. 220 nariadenia (EÚ) č. 1308/2013 v platnom znení na kompenzáciu strát podľa čl. 3 ods. 1 písm. a) až c) alebo písm. d) vykonávacieho nariadenia Komisie (EÚ) 2026/1100 z 21. mája 2026 o výnimočných podporných opatreniach v sektoroch mlieka a bravčového mäsa na Slovensku. 

Žiadosti sa predkladajú v termíne: 

do 18. septembra 2026.


Na žiadosti o poskytnutie podpory doručené po tomto termíne a podané spôsobom iným než prostredníctvom určeného formulára na ÚPVS sa zo strany nebude prihliadať.




Oprávneným žiadateľom je podnikateľ v poľnohospodárskej prvovýrobe na území Slovenskej republiky, ktorý:

· mal v centrálnom registri hospodárskych zvierat (ďalej len „register“) evidované hospodárske zvieratá v chove hovädzieho dobytka alebo v chove ošípaných v území a počas obdobia, v ktorom sa uplatňovali prijaté opatrenia,
· neprijal v súvislosti s prijatými opatreniami poistné plnenie od poisťovne a nebol  príjemcom štátnej pomoci alebo finančného príspevku Európskej únie podľa nariadenia (EÚ) 2021/690 v platnom znení,
· preukázal v súvislosti s prijatými opatreniami náklady súvisiace s nedodaným surovým mliekom alebo náklady súvisiace s predĺženým obdobím chovu a výkrmu ošípaných.

Podpora sa poskytuje v sume

· 0,48 eura za kilogram surového mlieka, najviac 227 915 kilogramov surového mlieka,
· 1,31 eura za deň na jednu chovnú ošípanú, najviac 76 673 chovných ošípaných, 
· 0,80 eura za deň na jedno odstavča, najviac 79 198 odstavčiat, 
· 3,36 eura za deň na jednu prasnicu v období od 21. marca 2025 do 30. marca 2025, najviac 1 025 prasníc, 
· 4,18 eura za deň na jednu prasnicu v období od 31. marca 2025 do 20. mája 2025, najviac 1 593 prasníc.

V prípade, že oprávnene požadovaná úhrnná suma podpory prekročí čiastku finančných prostriedkov pridelených na poskytovanie podpory, výška schválenej podpory pre jednotlivých žiadateľov sa úmerne zníži podľa pomeru disponibilných finančných prostriedkov k celkovým požiadavkám.



[bookmark: _heading=h.eb98seyc4c1b]Spôsob podania žiadosti

[bookmark: _heading=h.uungykxaa64m][bookmark: _heading=h.rl983u4znee7]Žiadosti o poskytnutie podpory sa predkladajú v zmysle vyhlášky Ministerstva pôdohospodárstva a rozvoja vidieka Slovenskej republiky č. 61/2026 Z. z. výlučne elektronicky prostredníctvom formulára Žiadosť o poskytnutí podpory v sektoroch mlieka a bravčového mäsa spolu s požadovanými prílohami prostredníctvom ústredného portálu verejnej správy www.slovensko.sk. 

V časti Nájsť službu zvoľte poskytovateľa „Pôdohospodárska platobná agentúra“, vyhľadajte službu „Žiadosť o poskytnutí podpory v sektoroch mlieka a bravčového mäsa“. 

Informácia pre žiadateľov

· Každý žiadateľ môže formulár Žiadosti o poskytnutí podpory v sektoroch mlieka a bravčového mäsa podať výlučne len jeden krát.

· Upozorňujeme žiadateľov, že tabuľky s množstvom zlikvidovaného surového mlieka a počtom ošípaných je potrebné vyplniť naraz, pretože pri prerušení práce nie je možné túto časť uložiť ako rozpracovanú a následne pokračovať v jej vypĺňaní.  


· V prípade, že služba podania neumožňuje pripojenie všetkých príloh alebo Vás platobná agentúra vyzve na doplnenie alebo opravu žiadosti, je potrebné použiť formulár Príloha č. 1,  ktorý sa podáva prostredníctvom ÚPVS – Všeobecná agenda: 
Doplnenie – oprava Žiadosti o poskytnutí podpory v sektoroch mlieka a bravčového mäsa.

· Podanie musí byť autorizované podľa § 23 ods. 1 zákona č. 305/2013 Z. z. 
o e-Governmente v znení neskorších predpisov, t. j. podpísané kvalifikovaným elektronickým podpisom alebo opatrené kvalifikovanou elektronickou pečaťou. Podanie, ktoré nebude riadne autorizované, nebude akceptované. 



Žiadosť o poskytnutie podpory obsahuje

záznamy vedené žiadateľom, ktoré sú hodnoverne preukázateľné a v prípade potreby overiteľné s údajmi vedenými v registri, a to:
a) v prípade žiadateľa, ktorý chová dojnice, dennú evidenciu obsahujúcu údaje o vyprodukovaných množstvách mlieka, spôsobe jeho ošetrenia vrátane použitej látky, kontrole pH a o zaoraných množstvách,
b) v prípade žiadateľa, ktorý chová ošípané, výstupy z evidencie zvierat, z  ktorých je zrejmé najmä kategória ošípaných, vek ošípaných a počet dní, počas ktorých boli ošípané dotknuté nariadenými opatreniami,

Povinné prílohy žiadosti

1. Príloha č. 2 - súhlas s overením registra trestov fyzickej osoby žiadateľa a za všetkých štatutárov v prípade právnickej osoby,
2. Príloha č. 3 - údaje pre identifikáciu skupiny v zmysle čl. 2 ods. 11 Smernice EPAR 2013/34/EÚ, 
3. sken zmluvy o vedení účtu žiadateľa v banke alebo v pobočke zahraničnej banky alebo potvrdenie banky alebo pobočky zahraničnej banky o vedení účtu žiadateľa v  banke alebo v pobočke zahraničnej banky s uvedením medzinárodného bankového čísla účtu, na ktorý žiada poukázať podporu,
4. podklady preukazujúce, že im v období uplatňovania opatrení, v dôsledku ktorých sa mohli uplatňovať predmetné obmedzenia, skutočne vznikli straty podľa čl. 3 ods. 1 písm. a) až c) alebo písm. d) vykonávacieho nariadenia (EÚ) 2026/1100, ako napríklad 
a) skeny účtovných dokladov alebo dokladov z daňovej evidencie o škode na  mlieku sektora mlieka a mliečnych výrobkov, vyrobenom v prevádzkarni vlastného poľnohospodárskeho podniku prevádzkovanej v pásmach stanovených v právnych aktoch Európskej únie, ktoré sú uvedené v prílohe k nariadeniu (EÚ) 2026/1100 (ďalej len  „regulované pásmo“), ktorá vznikla počas predmetného obdobia, obsahujúcich informácie o množstve tohto mlieka a hodnote tejto škody v  eurách, 
b) skeny rozhodnutí orgánu verejnej moci o povolení odstránenia mlieka podľa písmena a) ako vedľajšieho živočíšneho produktu podľa čl. 3 ods. 1 nariadenia Európskeho parlamentu a Rady (ES) č.  1069/2009 z 21. októbra 2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu a ktorým sa zrušuje nariadenie (ES) č.  1774/2002 (Ú. v. ES L 300 14.11.2009) (ďalej len „vedľajší živočíšny produkt“) spôsobom podľa čl. 19 ods. 1 písm. b) až d) alebo písm. f) nariadenia (ES) č. 1069/2009, ak sa na  takýto spôsob jeho odstránenia v  danom čase toto povolenie vyžadovalo, 
c) písomný popis vzniku škody na mlieku podľa písmena a) a popis odstránenia tohto mlieka ako vedľajšieho živočíšneho produktu, 
d) výpis z registra osvedčujúci chov konkrétneho počtu ošípaných, prasníc a odstavčiat počas predmetného obdobia v regulovaných pásmach,
e) písomnú informáciu o počtoch každej z kategórií chovaných ošípaných  a  počtoch dní počas predmetného obdobia, počas ktorých bolo obdobie ich chovu alebo výkrmu predĺžené podľa čl. 3 ods. 1 písm. b), c) alebo písm. d) vykonávacieho nariadenia (EÚ) 2026/1100 v platnom znení.

Podporu možno poskytnúť len žiadateľovi

a) ktorý nie je zrušený alebo nemá byť zrušený uplynutím doby alebo splnením účelu, na ktorý bol zriadený alebo založený alebo dňom uvedeným v prijatom rozhodnutí jeho spoločníkov alebo členov alebo v  prijatom rozhodnutí jeho orgánu príslušného na prijatie takého rozhodnutia po dobu troch kalendárnych rokov nasledujúcich po  kalendárnom roku, v ktorom sa mu podpora poskytuje,
b) voči ktorému nie je vedené konkurzné konanie, reštrukturalizačné konanie, ktorý nie je v reštrukturalizácii, na ktorého majetok nie je vyhlásený konkurz, voči ktorému nebolo v priebehu najmenej jedného roka pred posledným dňom na podanie žiadosti o poskytnutie podpory zastavené konkurzné konanie pre nedostatok majetku, a na majetok ktorého nebol v priebehu najmenej jedného roka pred posledným dňom na podanie žiadosti o poskytnutie podpory zrušený konkurz pre  nedostatok majetku,
c) ktorý nie je v likvidácii,
d) ktorý má vysporiadané finančné vzťahy so štátnym rozpočtom,
e) voči ktorému nie je uskutočňovaný výkon rozhodnutia[footnoteRef:1], [1:  Zákon č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, zákon Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov] 

f) ktorý nemá právoplatne uložený trest zrušenia právnickej osoby[footnoteRef:2], [2:    § 10 ods. 1 písm. a) zákona č. 91/2016 Z. z. o trestnej zodpovednosti právnických osôb a o zmene a doplnení niektorých zákonov v znení zákona č. 312/2020 Z. z.] 

g) ktorý nemá právoplatne uložený trest zákazu prijímať dotácie alebo subvencie[footnoteRef:3] alebo trest zákazu prijímať pomoc a podporu poskytovanú z  fondov Európskej únie[footnoteRef:4],  [3:  § 10 ods. 1 písm. f) zákona č. 91/2016 Z. z. o trestnej zodpovednosti právnických osôb a o zmene a doplnení niektorých zákonov v znení zákona č. 312/2020 Z. z.]  [4:  § 10 ods. 1 písm. g) zákona č. 91/2016 Z. z. o trestnej zodpovednosti právnických osôb a o zmene a doplnení niektorých zákonov v znení zákona č. 312/2020 Z. z.] 

h) ak prijímateľ, štatutárny orgán alebo člen štatutárneho orgánu prijímateľa, alebo osoba, ktorá koná v mene a na účet prijímateľa, nebola právoplatne odsúdená za niektorý z trestných činov podľa § 213, § 225, § 233, § 237, § 254, § 261 až 263, § 266, § 267, § 276 ods. 4, § 277 ods. 4, § 277a ods. 3, § 326, § 329, § 330, § 333, § 334 alebo § 336 Trestného zákona[footnoteRef:5], [5:  § 13 ods. 11 zákona č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov] 

i) ktorý nie je právnickou osobou, subjektom alebo orgánom so sídlom v Rusku[footnoteRef:6], [6:  Čl. 2 Nariadenia Rady (EÚ) č. 269/2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny v platnom znení] 

j) ktorý nie je vo viac než 50 %-nej miere vlastnený právnickou osobou, subjektom alebo orgánom so sídlom v Rusku[footnoteRef:7], [7:  Čl. 5 písm. l Nariadenia Rady (EÚ) č. 833/2014 z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine v platnom znení] 

k) ktorý nie je uvedený v sankčných zoznamoch Európskej únie a Organizácie spojených národov[footnoteRef:8]. [8:  Čl. 215 Zmluvy o fungovaní Európskej únie] 





V Bratislave, dňa 07. 09. 2026




	Ing. Marek Čepko, generálny riaditeľ
	v zastúpení Ing. František Mlynár, MBA 
	na základe poverenia č. 116695/2026/111 zo dňa 18.5.2026






PRÍLOHY

1. Doplnenie – oprava žiadosti o poskytnutí podpory v sektoroch mlieka a bravčového mäsa
2. Súhlas s overením registra trestov
3. Údaje pre identifikáciu skupiny v zmysle čl. 2 ods. 11 Smernice EPAR 2013/34/EÚ
4. Späťvzatie žiadosti o poskytnutí podpory v sektoroch mlieka a bravčového mäsa

